
	„Különös lábnyomot találtunk az ismeretlen ösvényein,

	Elméleteket alkottunk

	Míg végül megalkottuk a teremtményt, mely a lábnyomot hagyta,

	S íme! mi vagyunk az.”

	1. FEJEZET:

	A CSILLAGGYERMEKSÉG FELFEDEZÉSE

	 

	Bolygónkon jelenleg is élnek földönkívüliek. Többé nem tekinthetjük őket távoli csillagrendszerekben vagy űrhajókon élő idegeneknek. Ott vannak barátaink, szomszédaink, talán még a rokonaink között is. Kapcsolatban állunk egymással, ők a mi őseink. Az ő vérük folyik az ereinkben. A távoli csillagokból érkező lények ugyanúgy testvéreink, mint a földi állatok. 

	Egy valódi „csillagemberrel” végzett egyéves, intenzív munka tette ezt számomra nyilvánvalóvá. Hipnózis segítségével vettem fel vele a kapcsolatot. Regressziós hipnoterapeuta vagyok: rendszeresen utazok térben és időben, hogy bepillantsak bolygónk múltjába és úgy ismerjem meg a történelmet, ahogyan azt éppen átélik. Phil D-vel való munkám kezdete előtt még nem jártam más bolygón, bár mindig is szerettem volna. Épp annyira tartottam ezt valószínűtlennek, mint azokat az élményeket, melyeket találkozásunk előtt átéltem. Egészen biztosan van olyan ember, aki a Földön kívül máshol is megtapasztalta már az életet. Bár izgalmas a gondolat, nem találtam erre megfelelő alanyt. Sok emberrel dolgozom, feltételeztem, hogy előbb-utóbb rátalálok valakire, vagy épp ellenkezőleg, valaki rám talál. Az utóbbi végül többször fordult elő, mint gondoltam volna. A csillagembereket nem könnyű felismerni. Védelmező tudatalattijuk ügyesen rejti kilétüket, még önmaguk előtt is.

	Munkám kezdetén úgy vélekedtem, ahogy mások általában: minden idegen lényt félelmetesnek, rossznak tartottam. Általában véve igaz, hogy amit nem értünk, attól félünk. Időbe telt leküzdeni a sokéves agymosást, melyet a filmek, a tévé és a sci-fi irodalom művel.

	Közös munkám Phillel véletlenül kezdődött, már ha bármit is nevezhetnénk véletlennek. Sok olyan embert fogadok, akik múltbeli életeik élményét regressziós hipnózis útján szeretnék átélni. A módszer nem korlátozódik kifejezett személyiségtípusokra: alanyaim az emberiség széles keresztmetszetét alkotják. Mindenkinek megvan a maga oka arra, hogy felfedezze a reinkarnáció lehetőségét. Az esetek többségében házhoz megyek, mert kliensemnek könnyebb ellazulni egy ismerős környezetben. Ennek ellenére a legkülönbözőbb körülmények között is tartottam már hipnózist: hotelszobákban, üzletekben, munkaidő után. Megtanultam alkalmazkodni és ellazulni még kínos körülmények között is. Úgy vélem, hogy az alany kényelme a legfontosabb tényezője a bizalom megszerzésének. Munkám furcsa helyekre is elkalauzolt, míg végül meghúztam egy határt, mely szerint nem utazom messzebbre 80 kilométernél. Ennél távolabbról érkezőkkel egy barátom házában kerítettem sort a találkozóra. Féltem bárkit is elutasítani, mert éppen az a személy lehetett az, akivel együtt akartam dolgozni, aki olyan információkkal szolgált, amelyek egy újabb izgalmas utazáshoz szükségesek. Soha nem tudom, mit keresek, amíg meg nem találom. Alanyaim hétköznapi emberek, akik nem hordozzák előző életeik kalandjainak nyomait. 

	Egy fiatal, elvált üzletasszonnyal volt találkozóm. Az alkalom kedvéért majdnem a vállalt 80 kilométeres távolsági határig vezettem. Korábban már kétszer is egyeztettünk találkozót, ezeket azonban az utolsó pillanatban lemondta. Valószínű, nem állt még készen a hipnózisra, mely időnként túlságosan mélyreható. Talán tudat alatt félt attól, ami rejtett múltjából feltárható, s egy-két kifogással keresett kiutat a helyzetből. Nem siettem el a dolgot, volt egyéb elfoglaltságom. 

	Elautóztam a kisvárosba, ahol a nő lakott, abban a reményben, hogy ezúttal vállalja. Ahogy közeledtem a házhoz, nem láttam az autóját. Helyette a kocsifelhajtón egy ismeretlen sárga teherautó parkolt, melynek oldalán egy helyi elektronikai javítóműhely reklámja díszelgett. Első benyomásom az volt, hogy elfelejtette a megbeszélt időpontot és a tévéjét javíttatja. Jellemző is lett volna rá. Ilyen légkörben nem tudnék regressziós hipnózist tartani. Kiszálltam a kocsiból s elhaladva a teherautó mellett találtam egy cetlit az ajtaján. Az üzenet szerint üzleti ügyben elhívták, de gondoskodott a helyettesítésről. A cetlin az állt, hogy az alanyom, Phil D. Odabent vár. Hozzászoktam már az ilyen utolsó utáni pillanatban eszközölt változtatásokhoz. A helyettesítő alanyom tehát egy vadidegen volt, mely sosem ideális. Nem vártam tehát túl sokat a foglalkozástól. Új alanyokkal gyakran nehéz dolgozni, főleg, ha korábban nem rendelkeztek hipnózisról szóló ismeretekkel. Valószínűleg zárkózott lesz majd és feltételeztem, hogy az alkalom nagy része a bizalom és a jó kapcsolat kialakításával telik el. Egyszeri alkalomra számítottam s arra, hogy soha többé nem látom Philt. 

	Phil egy jóképű, sötét hajú, 28 éves fiatalember volt. Meglehetősen félénknek ismertem meg. Később rájöttem, hogy félénksége csupán csendes magabiztosság. Saját elektronikai javító vállalkozást üzemeltetett szülei házának garázsából. Ötgyermekes nagycsaládból származott és szüleivel élt. Volt egy egypetéjű ikertestvére, ami ritka.

	Később jobban megismertem Philt. Látszólag nemigen érdeklődött a nők iránt, soha nem volt komoly kapcsolata, ami vonzó fiatalember létére igen meglepő. Egy ideig a haditengerészetnél szolgált, elektronikát tanult. Az első dolog, amit az emberek megkérdeznek tőlem egy kiváló alanyról, az az, hogy milyen vallásúak. A közhiedelem szerint különleges képességekhez szokatlan vallási neveltetéssel párosul. Ez azonban távol áll az igazságtól: minden vallás képviselteti magát. Úgy tűnik, a vallás kevéssé befolyásolja a kapott információt. Phil szigorú katolikus környezetben nőtt fel, ministrált a helyi templomban, részt vett a miséken, temetéseken és ünnepi szertartásokon. Hetedik osztályos koráig apácák irányításával katolikus iskolába járt, így mélyen beavatták a katekizmusba. Ez aligha volt az a légkör, amely a reinkarnációval kapcsolatos gondolatokra ösztönözte volna. Érdeklődött az okkultizmus iránt, sokat olvasott és kíváncsiságból akarta kipróbálni a regressziós hipnózist. Nagyon kedves volt, kezdettől fogva jól érezte magát az alkalmakon.

	Az első találkozó pont úgy alakult, ahogy sejtettem. Könnyedén ment le egy közepes szintű transzba, nem volt kommunikatív. Motyogása miatt nagyon nehezen tudtam megállapítani, hogy igennel vagy nemmel válaszol-e. Gyakran előfordul az ilyesmi, ha az alany nagyon ellazul. A válaszok lassan jönnek, mintha álmunkban lustán beszélnénk. Nagyon belefeledkeznek abba, amit látnak és nem adnak maguktól semmilyen információt, hacsak nem utasítják őket erre. Már nem szeretek ilyen keményen dolgozni. Jobban szeretem a kommunikáció szabad áramlását és ez a fő oka annak, hogy inkább alvajárókat keresek.

	 

	Phil egy sivatagban kóborló ember egyszerű és unalmas életét élte át. Egy alkalommal vizet keresett. Később, amikor felébredt, részletezte a szomjúság, a forró, száraz éghajlat és a körülötte élők nyomorúságának erős érzetét. Ez jellemző az első alkalmakra. Gyakori, hogy egy egyszerű, hétköznapi életet élünk át újra, miközben a tudatalatti felfedezi az új tapasztalatot, amit a hipnózis jelent. Ébredés után közölte, hogy a kapott benyomások elég élénkek voltak, de annyira ellazult volt, hogy igazi erőfeszítés volt megpróbálni beszélni velem. Azt mondta, most már tudja, milyen érzés öregnek lenni, mert valóban úgy érezte magát ahogy egy ember élete vége felé: öregnek, fáradtnak. 

	Felvillanyozta az élmény és nagy lelkesedésében újra ki akarta próbálni. Bárcsak mondhatnám, hogy én is lelkes voltam, de akkoriban nem villanyozott fel a gondolat, hogy újra együtt dolgozzak vele. Túl nehéz volt válaszokat kapni tőle. Spontán és beszédes emberekkel jobban szeretek dolgozni. Ám ha valaki kifejezetten ilyen élményt keres, általában beleegyezem. Nem utasítok vissza senkit, mert nem tudhatom, hogy az illető milyen felismerésekre juthat a foglalkozás során. Kissé vonakodva ugyan, de megbeszéltem Phillel egy időpontot a következő hétre. Azt reméltem, hogy néhány alkalom után a kíváncsisága kielégül és más, produktívabb alanyokkal folytathatom munkámat.

	A hipnózis során többféle eljárást használok és addig próbálgatom ezeket, amíg az alany meg nem találja a számára kényelmes módszert. Egyikük például egy liftet használ. Amikor úgy érzi, hogy a megfelelő emeletre érkezett, kinyílik a liftajtó és vágyat érez, hogy kiszálljon, s felfedezze, a látványt. Ezt a módszert a második alkalom során próbáltuk ki és rögtön Phil kedvence lett. Még mindig használjuk, mert értékes módszerré vált a különböző világokkal való kapcsolatfelvételben.

	Phil a második alkalom során már jóval többet beszélt. Elmondása szerint Németországban, Münchenben élt a háború alatt. Társai és ő zsidók voltak, akiket a kormány civil szektorban alkalmazott. Családjaikat meggyilkolták, de őket hasznos képességeik miatt életben hagyták. Azonosító karszalagot kellett viselniük, amit Phil nagyon sértőnek tartott. Karl Brecht néven élt és fogalmazó volt. A többiekkel együtt részt vett valamilyen titkos munkában, mely tengeralattjáró-bázisok tervezésével volt kapcsolatban. Ez bizalmas információ volt, nem szívesen beszélt róla. Bár ezek a zsidók a németek hasznára voltak, feletteseik folyton megalázták őket. Beszélt arról is, hogy látta Hitlert egy felvonuláson s őrültnek tartotta. Phil alteregója, Karl meghalt, amikor egy másik férfival együtt egy kisrepülőgépen repült a francia határ közelében. A bázis helyszínére tartottak amikor tévedésből a légvédelem tűz alá vette őket. Egy kis falu közepén zuhantak le.

	Ébredés után Phil kifejezte, milyen sokat jelentett neki az alkalom. Elmondta, hogy egy élénk álma hasonlított egy halál-élményhez. Az álom erős és maradandó benyomást tett rá. Azt hitte, a német hadseregben szolgál és egy vadászgépben lőtték le, mert horogkereszteket látott rajta, de most rájött, hogy ez egy polgári repülőgéppel utazott. Az álomban leginkább az zavarta, hogy a városban, ahol a gép lezuhant, az emberek teljes közönnyel, karba tett kézzel nézték végig, ahogy meghal. Úgy tűnt, nem hatotta meg őket, ami történt s egyáltalán nem próbáltak segíteni. Az ellenségességük feldühítette, bár elmondása szerint több érzelmet érzett az álomban, mint amikor hipnózisban nézte.

	Válaszai még mindig lassúak voltak és néha nehezen érthetőek, de a helyzet javulni látszott. Phil kezdett megbarátkozni velem. A harmadik alkalom főként egy női életről szólt egy ősi törzsben valahol Dél-Amerikában, melynek középpontjában egy hatalmas piramis állt. Sok információ hangzott el a papokkal és az akkoriban végzett istentiszteletekkel kapcsolatban. Mesélt egy érdekes szertartásról, mely a királynő halálakor történt. Asszisztensei kábítószert kaptak, majd szíven szúrták őket. Ezt megtiszteltetésnek tekintették, mivel mindannyiukat együtt temették el, hogy követhessék a királynőt a túlvilágra. A regresszió során Phil újra átélte a gyermekvállalás élményét. Különös jelenség volt nézni, ahogy egy férfi átélte mindazokat az érzelmeket, amelyeket egy nő átél a szülés során. A nő akkor halt meg, amikor egy csapat spanyol katona megszállta a falut és gyilkolni kezdte az embereket.

	Az ilyen jellegű életeket az emberek általában az első pár foglalkozás alkalmával élik át újra. Ismerem már ezeket annyira, hogy már nem találom különösnek, hacsak nem tartogatnak valami fontosat. Többszáz ilyet gyűjtöttem össze és bár a téma szempontjából valamilyen módon mégiscsak hasznosak lehetnek, számomra legfeljebb a történelem halmozott áttekintéseként szolgálnak.

	A harmadik alkalom elején különös dolog történt. Amikor a liftajtók először nyíltak, Phil egy furcsa sziluettet pillantott meg a horizonton. Egy cikcakkos, zord terep vonalai rajzolódtak ki a vörös égbolt alatt. Nyomasztónak érezte, nem akarta felfedezni. Szeretett volna visszaszálni a liftbe, hogy máshová mehessen. Soha senkitől nem kérek kényelmetlen dolgokat, hagytam tehát neki, hogy elhagyja a helyszínt. Ezután Phil egy piramis tövében találta magát. A bizalomépítés során megengedem az alanynak, hogy azt tegye, amiben a legjobban érzi magát, s világossá válik számukra, hogy ők irányítanak a regresszió során. Ha van olyan fontos dolog vagy hely, melyet látniuk kell, kényszer nélkül is visszatérnek majd. Ettől függetlenül kíváncsi voltam a helyszínre s ébredése után megkérdeztem Philt, miért nem akarta felfedezni.

	Nem tudta, hol van, s mi lehet ez a hely. A különös táj érthetetlennek tűnő képet tárt elé. A horizontot nem egyenesnek, hanem cikcakkos mintázatúnak látta. Jobbkéz felől egy hegy látszódott vagy valami hasonló. Mintha egy fánkot tűztek volna a csúcsára (Lásd a rajzot.)

	– Kellemetlen ez a kép – mondta halkan, távolba révedt tekintettel. – Úgy tűnik, alkonyodik.  Nagy sötétség… S ez a sötétség nem változik.

	Phil tekintete visszavándorolt a jelenbe: 

	– Nagyon örülök, hogy nem kényszerítettél arra, hogy felfedezzem és engedtél visszatérni a lifthez. Nem tudom, miért, de nagyobb biztonságban éreztem magam ott.

	Volt valami földöntúli a látványban. Mi ez a hely, s miért kavarta fel őt ennyire? Egészen bizonyos, hogy tudatalattija egy idegen világ dörgő villámlásait engedte át. Több hétbe is beletelt, mire rájöttünk, mit látott Phil s miért vonakodott annyira felfedezni.

	Az ezt követő hipnózisok alkalmával németországi életéhez húzott vissza, még ha ott keserűséget is kellett megélnie. Erős érzések kavarodtak fel benne. Élénken élt benne a düh, a frusztráció és a boldogtalanság. Nagyon szerette volna érzéseit a transzban kiengedni, de félt azokat kimutatni. A való életben is igen küzdelmes volt számára az érzelmek kezelése. Úgy gondolta, kénytelen magában tartani mindent s még családjának sem mutatta ki, mit érez. Biztosítottam arról, hogy azért vagyok ott, hogy kiengedhesse. 

	A következő alkalmak során Philt többször is felkavaró látvány fogadta: furcsa városi fények, sok torony és repülő autók. A város maga volt a szürkeség, melyet fehér fénysugarak jártak át. Valahányszor megjelent előtte a látvány, menekülni akart előle. Kérte, hogy visszatérhessen a lift biztonságába és máshová mehessen. Kíváncsi lettem. Az a világ határozottan másnak tűnt, futurisztikusnak, s alig vártam, hogy felfedezhessem. Tapasztalatból már tudtam, hogy nem szabad hagynom, hogy saját kíváncsiságom közbeszóljon. Az a legjobb, ha nem siettetjük az alanyokat s hagyjuk saját ritmusuk szerint felfedezni saját képességeiket. Az én munkámban a türelem kifizetődő.

	Phil zavartnak tűnt. 

	– Az az érzésem, hogy van valami a felszín alatt, ami megpróbál előbújni. Néhányszor már majdnem sikerült. 

	Úgy érezte, bármi is legyen az, a lift segítségével kapcsolatba léphet vele, ha megtalálná a megfelelő emeletet vagy szintet, vagy ha lenne bátorsága felfedezni. Volt egy olyan érzésem, hogy ez összefügg a cikcakkos horizont és a furcsa város látványával.

	Folytattam a foglalkozásokat többek között Phillel is: építettük a kapcsolatot, az egymásba vetett bizalmat. Válaszai természetesebbek lettek s érdekes, egyedi látomásai további felfedezésre késztettek, kíváncsivá tettek. Nem is sejtettem, micsoda kalandok várnak ránk. 

	 


 

	2. FEJEZET:

	AZ ELVESZETT KOLÓNIA

	 

	Hetekkel később Phil ismét ugyanazzal a jelenettel találkozott, amikor a liftajtók kinyíltak: újra a cikcakkos sziluettet látta a vörös égbolt alatt. Tudatalattija úgy gondolta, hogy ideje szembenéznie a rejtélyes élettel, melybe fokozatosan engedett bepillantást. Kiszállt a liftből, belépett a helyszínre, s meg akarta tudni, mi az, ami annyira felkavaró a látványban. Tudta, ha valami nem tetszik neki, visszatérhet a liftbe s ez biztonságérzetet nyújtott. Belépett a helyszínre. Nagy szomorúság uralkodott el rajta. 

	 

	P: – Fúj a szél… Minden poros és koszos. Nemcsak látom, érzem is. Az ég kissé narancsvöröses árnyalatú. Egy tisztáson szálltunk le, most az űrhajó előtt állok. Jobbkéz felé egy hegycsúcs. 

	 

	Egyből arra gondoltam, hogy ez nem a Föld. Határozottan nem evilági látvány. Ahogy megemlítette az űrhajót, biztos voltam abban, hogy egy korábbi, a Földtől távol leélt életét látja. Teljesülni látszott vágyam, hogy idegen világokat fedezzek fel. 

	A hegycsúcsot korábban említette már, mely a köré épült fánkszerű építménnyel tűnt ki a többi közül.

	P: – Közvetlenül jobbra néhány kisebb ház, ellátó- vagy raktárhelyiségek… – mondta Phil szomorúan. – Üresen állnak.

	D: – Egyedül vagy?

	P: – A hajón vannak mások is – felelte komoran. Azért vagyunk itt, mert feltöltjük a hajót és megbizonyosodunk arról, hogy minden rendben van-e a bolygón lévő kutatókkal. Ezek a kutatók telepesek, ugyanarról a bolygóról jöttek, ahonnan mi. Sokat utazunk a kereskedelmi útvonalakon a galaxis ezen elszigetelt részén, mondhatni, igencsak távol a „bejáratott ösvénytől”. A kolónia bányászni és tudományos céllal van itt, nem gyarmatosítani.

	D: – Mióta vannak a kutatók itt a bolygón?

	P: – Az idő múlása itt nem esik egybe a földi évekkel, de már… Hét kronométer, bár nem tudom megmagyarázni, mik azok a kronométerek. A kutatók hét ilyen időszak óta végzik ezt a munkát.

	D: – Hosszú idő ez?

	P: – Ahhoz képest, hogy egy bolygón vagyunk, igen.

	D: – Mikor volt a legutóbbi utánpótlás?

	P: – Körülbelül két kronométerenként jövünk.

	D: – Ezek az kutatók önként jelentkeztek erre a munkára?

	P: – Persze, minden munka önkéntes.

	 

	Bár érdekelt volna a történet folytatása és szerettem volna Phil szomorúsága okát kideríteni, kíváncsiságom felülkerekedett rajtam, így megkértem, jellemezze a hajón utazó lények külsejét.  – Alacsony termetűek voltak, nagy kopasz fejjel, bőrük világos, nem túl izmosak.

	 

	D: – Emberszerűek tehát? Van keringési rendszerük? Vagy nagyon különböznek tőlünk?

	P: – Hasonlítanak ránk. Két karjuk és két lábuk, fejükön szemük, fülük és szájuk is van. Orruk azonban nincs, semmi szükségük rá. Szájuk egy egyszerű rés, csak légzésre használják. Nincsen nyelvük, se hangszálaik, a kommunikáció telepatikus.

	 

	A leírás kissé visszataszítónak hatott, de úgy tűnt, Philt nem zavarja a látvány. Nagyon jól érezte magát az idegen lényekkel.

	 

	D: – Hogyan táplálkoznak?

	P: – A szájukon keresztül.

	D: – Vannak közöttetek férfiak és nők?

	P: – Androgünek vagyunk, az egész faj az.

	 

	Akkoriban nem tudtam, mit jelent ez a szó. Nem voltam abban benne biztos, hogy kétnemű, vagyis hermafrodita, vagy olyan, akinek nincs meghatározható neme. Mindenesetre olyan lényt jelentett, amely nem úgy szaporodik, mint mi, emberek.

	 

	P: – Nemünk összetett, azaz mindkét földi nemet tartalmazza, férfi és a női tulajdonságokat keverve.

	D: – Kíváncsi lennék, hogyan szaporodnak ezek az androgün lények. Vagy nem is szaporodnak, csak hosszú ideig élnek?

	P: – Hosszabb az élettartamunk, ez azonban véges, így szükséges a szaporodás. A különböző szerepek közötti különbség közel sem olyan hangsúlyos, mint a Földön.

	 

	Kíváncsiságom átmenetileg kielégült, visszatértem a történethez.

	 

	D: – Azt mondtad, azért jöttél erre a bolygóra, hogy utánpótlást vigyél a kutatóknak. Hol vannak?

	P: – Egy kivételével mindegyik a földbe van temetve – felelte Phil szomorúan. – Tizenketten voltak, akiket most egy kivételével mind eltemettek. Az utolsó túlélő vállalta a többiek eltemetését. Ebben egyeztek meg. Ő nincs eltemetve, de közel fekszik a sírokhoz.

	D: – Mi történt ezekkel az tudósokkal?

	P: – A hegycsúcs hordozza a történtek telepatikus emlékeit. Éhen és szomjan haltak. Lassú, fájdalmas haláluk volt.

	 

	Vajon ez lehetett az oka annak, hogy Phil korábban vonakodott idelátogatni és újra átélni ezt az élményt? Fájdalmas volt neki erről beszélni. Bátorítottam, hogy beszéljen róla mert hasznos, ha az ilyen emlékeket ki tudjuk adni magunkból.

	 

	D: – Volt a kutatóknak módjuk saját élelmet termelni?

	P: – A bolygón nem adottak a természetes növekedés körülményei. Képzelj el egy kertet a kaliforniai sivatagban. Ugyanez lenne a helyzet. A sziklák, a föld annyira kopár, amennyire csak elképzelhető a Földön. Tele van ásványi anyagokkal, a kutatók emiatt jöttek. Bányászok voltak.

	D: – Azt mondtad, „szomjúság vagy valami hasonló”. Más szóval, nem volt semmilyen iható folyadék?

	P: – Így van. Minden elfogyott. S ez nem történt volna meg, ha időben jövünk. Az űrhajó röviddel indulás után lerobbant. Az állomás, ahol tartózkodtunk azonban csak egy űrkikötő volt, nem a mi bolygónk. Helyben nem lehetett megjavítani, olyan nagy volt a gond. Vissza kellett térni az anyabolygóra a javításhoz, s ez nagy késedelmet okozott. Mi is távolságokban gondolkodunk, ahogy ti is a Földön, csak sokkal nagyobb sebességre vagyunk képesek. 1984-et írunk földi idő szerint. El kell határolni a két időszámítást, mert én még mindig az a Phil vagyok, aki itt ül ebben a szobában. A különbségeket érzékeltetni és magyarázni kell, mert ez olyasmi, amit nekem-nekünk meg kell még tanulnunk. Főleg azt, hogy ezekben a valóságokban egyszerre létezünk.

	 

	Phil transzállapoton kívül is képes volt összehasonlítani megfigyelését jelenlegi életével, mely az újdonság élményével hatott. Kevésbé mély lelkiállapotban az emberek zavarosnak találják a látottakat, s gyakran hasonlítják össze valami ismert jelenséggel. Mélyebb transzban ez nem történik meg, ezért is találtam meglepőnek. Normális esetben, amikor valaki olyan mély transzban van, mint amilyenben most Phil volt, a jelen megszűnik létezni. Egészen elmerülnek abban, amit éppen átélnek. Hamarosan megtudtam, hogy egy teljesen másfajta energiával van dolgom, mint amivel korábban dolgoztam. Ez az energia minden alkalommal egyre erősödött. Az összehasonlítások igen hasznosnak bizonyultak: képtelenség tájékozódni nélkülük, semmilyen kapaszkodó nincs az idegen világban látottakban. Nem gondoltam erre, mikor még csak vágytam a felfedezésre. Összehasonlítás hiányában az alany nem tudná szavakba önteni, mit lát. Folytattuk a beszélgetést, én pedig próbáltam Philt kizökkenteni zaklatottságából.

	 

	D: – Nos, még ha a késedelem okozta is a tudósok halálát, szeretném, ha tudnád, hogy nem a te hibád volt. Senki sem tehetett volna semmit.

	P: – Igen, ez igaz. Ugyanakkor nem a bűntudat, hanem bánat miatt érzek fájdalmat. 

	D: – Mit fogsz tenni most?

	P: – Azon tanakodtunk – sóhajtotta – hogy visszavigyük-e a holttesteket a mi bolygónkra. Végül megegyeztünk, hogy otthagyjuk mindet, a kutatók a kedvéért. Talán ők is ezt akarták volna. Büszkén adták oda az életüket a küldetésért. A tizenkettedik tagot eltemettük. A feljegyzéseket és mintákat – a fontosabbakat – összeszedtük és elszállítottuk a bolygóról. Mind a heten egyetértettünk abban, hogy többé nem szabad ilyen messzire küldeni egy csapatot.

	D: – Dehát tudod, milyenek a felfedezők, mindig messzebbre és messzebbre akarnak eljutni.

	P: – Nem mi parancsolunk azoknak, akik ilyen távolságokat akarnak megtenni. A kutatók szabadon dönthetnek bármiről, mi pedig támogatjuk őket. Azonban háttértámogatóként egységes a véleményünk, hogy nem szabadna ilyen nagy távolságra merészkedni. 

	 

	Meg akartam előzni, hogy Phil bűntudata átszivárogjon jelenlegi életébe s indokolatlanul befolyásolja azt.

	 

	D: – Szeretném, ha felismernéd: ez nem a te hibád. Ezt te is tudod, ugye? Semmi olyan nem történt, amiért te személyesen felelős lennél.

	P: – Igen, értem.

	 

	Olyan teher került le Phil válláról, melynek nem volt tudatában. Bár ezek a lények hozzánk képest furcsák és ijesztőek, sok mély érzésük és csodálatra méltó tulajdonságuk van, könnyű velük azonosulni. Nem gondoltam volna, hogy ennyire emberségesek. Sok történet érzelemmentesnek mutatja be az idegen lényeket, s ettől még inkább idegennek tűnnek.

	Meglepő módon Philt nem zavarta a gondolat, hogy valaha ilyen különös lényként élt. Mély élménynek írta le s valóságosnak élte meg. Közel érezte magát az űrhajón a többiekhez, jól tudtak együttműködni. A bánat miatt kerülte az élmény megtapasztalását, nem pedig amiatt, ahogy kinéznek ezek a lények, vagy mert ő is egy volt közülük.

	 


 

	3. FEJEZET:

	AZ ŰRHAJÓ

	 

	Kíváncsiságom újra a felszínre tört. Mindig is szerettem volna hipnózis segítségével valakit visszavinni egy másik bolygón töltött életbe. A lehetőséget, hogy megismerjek idegen létformákat, semmiképpen sem akartam kihagyni. Így hát eltereltem Phil figyelmét a fájdalmas emlékekről s az űrhajóról kérdeztem. 

	 

	P: – Kerek és ezüstszínű. Tetején kupola. Nem irányításra szolgál, csak a nézelődésre. Balra van egy ablak és egy vezérlőpult. Közvetlenül a nyílás előtt néhány cső. A hajó kétszintes. Az emeleti helyiségben találhatók a navigációs berendezések, a földszinten a hálószobák és a tudományos labor.

	 

	A központi egység egy kerek, körülbelül 9 méter átmérőjű terem volt. Az egyik emeletről a másikra egy létrán vagy kúszófolyosón lehetett átjutni.

	 

	D: – Miből készült a hajó?

	P: – Matt, szürke anyagból. Keményebb és ellenállóbb, mint a mi anyabolygónk felszínén használt legtöbb építőanyag. Nem helyi bányászatból származó fém, hanem importált. A szomszédos bolygókról kereskedelmi útvonalakon keresztül jut el hozzánk. 

	D: – Létezik ehhez hasonló anyag a Földön?

	P: – Jelenleg nem. Talán a jövőben lesz valami hasonló, de a jelenben nincs. Ez az anyag felér a legerősebb földi fémmel. Annyira erős, mint a gyémánt, bár a gyémánt más miatt erős, nem maradna meg szilárdsága, ha lemezeket készítenének belőle. 

	D: – Ezeket a hajókat az ti bolygótokon építik?

	P: – Ezt nehéz megmondani – folytatta Phil kis szünet után. – Nem hiszem, hogy erre tudnék most válaszolni. Valamiért nem szabad róla beszélni. Nem tilos, hanem csak nem ismerem a gyártási folyamatot.

	D: – Hogyan működik a hajó? 

	P: – A kezelőszervek érintéssel. 

	D: – Így kormányozzák vagy irányítják?

	P: – A parancsokat adják így ki. Kell, egy átviteli mód irányító és irányított között, ez pedig az érintés. Ez teszi lehetővé, hogy a kezelő közölje a berendezéssel, mit kell tennie. Egy adott parancshoz egy bizonyos részt érintenek meg. Talán tudok földi példát hozni hasonló berendezésekre. Technológiai körökben érintésérzékeny eszközöknek nevezik ezeket. Mozgó alkatrészük nincs s érintésre reagálnak vagy megváltoznak. Ismersz ilyen eszközt? Láttál olyan tévét, mely érintésre csatornát vált? 

	D: – Azt hiszem, igen. Ilyenek az újfajta készülékek.

	 

	Phil saját műszerész tapasztalatára támaszkodott, ahogy ezeket magyarázta.

	 

	P: – A hajó üzemanyagként kristályenergiát használ. A kristály az az eszköz, mely a kozmikus energiákat összpontosítja és irányítja, tolóerőt generálva. A kristály körülbelül 60 centiméter magas és ennél valamivel nagyobb a kerülete. Úgy néznek ki, mintha két gúlát szorosan egymás mellé tennénk úgy, hogy csúcsai kifelé mutatnak, s egymás felé hajlanak, trapéz alakzatot létrehozva.

	D: – Milyen a felülete? Sima, vagy olyan, mint a csiszolt kristály?

	P: – Oldalt csiszolt, a csúcsoknál sima.

	Később, amikor felébredt, megkértem Philt, hogy rajzoljon egy képet a kristályról. A csúcsokat csapott végűre rajzolta. (Lásd a rajzot.)

	 

	P: – Ezek természetben előforduló kristályok, amelyeket sajátos funkciójukhoz átalakítottak. Kifejezetten erre a célra készítették vagy vágták őket. A különböző funkciók más-más formát igényelnének. Valójában mi is ezt tesszük most ezen a Föld bolygón kicsiben. A tudás elveszett, de visszatérőben van.

	D: – Hol van a kristály a hajón belül?

	P: – Az alsó szint közepén.

	D: – Látható, vagy be van zárva valamibe?

	P: – Be van zárva, de látható.

	D: – Nem veszélyes a kristály közelében tartózkodni?

	 

	Emlékeztem a Jézus anyagból (Jézus és az esszénusok), hogy Kumránban emberek nem érinthették a kristályt s közel sem mehettek hozzá. 

	 

	P: – Nem biztonságos megérinteni vagy babrálni vele, amíg használják, mert megváltozik a kisugárzása. Nem mintha fizikailag bárkinek is ártana, de befolyásolhatja a hajó irányát. A kisugárzás irányított és a kristály mozgatása megzavarná ezt.

	D: – Ahol te élsz, másra is használják a kristályokat?

	P: – Mindenféle dologra – fűtésre, főzésre és utazásra – melyekre ti is használjátok az energiát.

	D: – És minden egyes felhasználáshoz másképp alakítják?

	P: – Körülbelül így van. Ha egy kristály egyszer meg lett formázva, akkor az végleges. Néhány kivételtől eltekintve tönkremenne, ha valaki megpróbálná átalakítani. A kristályok bár egyformák, különböző energiákhoz használhatók. A meghajtási energia egy másfajta energia, mint a főzési és fűtési. A különbség a fűtés és a főzés között az energia fókuszálása. A főzésnél a fókusz sokkal határozottabb.

	D: – Egy főzésre használt kristály veszélyes lehet az emberre, nem?

	P: – De igen. Atlantisz ezen a Földön kristályok által pusztult el. Képzelheted, micsoda ereje van. Bármilyen energia felhasználható jóra vagy rosszra. Természetesen az embernek árthatnak ezek az energiák, de rettentő hasznosak is lehetnek.

	D: – A hajón lévő kristály saját energiát hoz létre, vagy máshonnan meríti azt?

	P: – Egyszerűen csak fókuszálja az univerzumban lévő erőt, ami körbevesz bennünket, még most is, ahogy itt beszélgetünk. Nem árt senkinek. Ez az energiaforrás jelenleg nem ismert a Földön. Sok helyről származik energia: csillagokból, az univerzum energiájából, amelyet Istennek is lehetne nevezni. Az isteni energia mindenhol ott van és mindent áthat. Vannak kozmikus energiák, asztrális energiák, fókusz energiák; sokféle energia létezik, amelyeket sokféle célra lehet használni.

	 

	Kezdett zavarossá válni számomra, ezért témát váltottam.

	 

	D: – Milyen pozícióban vagy azon a hajón?

	P: – A legénységhez tartozom. Nem a kapitány vagyok, hanem olyasvalaki, aki a napi feladatokban segít. Az én feladatom meggyőződni arról, hogy a hajó különböző rendszerei megfelelően működnek. Más szóval, magát a gépet figyelem, nem pedig a térképeket, az a navigátor feladata.

	D: – Sok gép van a hajón?

	P: – Van elég felszerelés a munka elvégzéséhez és ez minden, amire szükség van. Nincs zsúfoltság. Nem kényelmetlen a hajón lenni.

	D: – Milyenek a berendezések? Mechanikus vagy elektromos elven működnek?

	P: – Léteznek elektromos, hidraulikus, pneumatikus, statikus, dinamikus elven működő szerkezetek. Nagyon sok különböző eszköz van, ugyanúgy, mint a Földön. Ugyanazok a fizika törvényei ott is.

	D: – Minden mozgó alkatrész tönkremegy egyszer.

	P: – Pontosan. Az én feladatom ezeket megjavítani vagy cserélni. Mindig nálunk vannak a szükséges szerszámok. Az alkatrészek nem mennek tönkre olyan gyakran. A gyártási folyamatok sokat fejlődtek, hiba ritkán fordul elő. Sajnos pont az utánpótlás szállításánál hibásodott meg valami. 

	D: – Vannak olyan rendszerek a hajó fedélzetén, amelyekre különös figyelmet fordítasz?

	P: – Többnyire a navigációs és tolóberendezések, a kristály és azt támogató rendszer tartozik hozzám.

	D: – Nem egyetlen nagy rendszer az egész? Nem fut végig az egész hajón?

	P: – Több rendszer is van, különböző feladatokat látnak el. Ezek mind a hajó ugyanazon részén helyezkednek el.

	D: – Tudnál mesélni ezekről többet? Például a kinézetükről és a funkciójukról. 

	P: – A kristálynak, kettős célja van, az irányítás és a tolóerő. Más szóval, ez a kristály képes érzékelni az irányt és a pozíciót, illetve tolóerőt is generál. Kiegészítő rendszerekkel működik, de maga a kristály a lényeg.

	D: – Megpróbálom a lehető legpontosabban elképzelni. Lógnak ki belőle drótok?

	P: – Nem, a kristállyal nincs közvetlen kapcsolat. Az energiát és az információt energiamezők közvetítik

	D: – Az elektromosság elvét használjátok a hajóban?

	P: – Nem. Energiát használunk, de nem elektromos energiát.

	D: – Mi a helyzet a világítással a hajón?

	P: – Az is kristályok segítségével történik. Bizonyos energiák stimulációjára néhány kristály fényt bocsát ki. Ezek nem különálló, egyedi kristályok. Sok van belőlük… – magyarázta nehezen Phil. A leginkább hasonló földi anyag a fénycsövekben található foszfor. A kristályok viszont nem légüres csövekben találhatók, hanem a mennyezetbe vannak beépítve. Az energiát a mennyezetbe irányítjuk s ettől a kristályok fényt bocsátanak ki. Az egész mennyezet egy nagy fényforrássá válik az energiától.

	 

	Ébredéskor Phil azt mondta, hogy a világítás a hajón olyan, mintha üvegport szórtak volna a falakra vagy a mennyezetre. A kristályok kicsik – rengeteg apró darab –, s amikor az energia áthalad rajtuk, izzani kezdenek.

	 

	D: – Létezik a hajón bármi, ami egy földi számítógépnek felel meg?

	P: – Működés szempontjából nem. A számítógép itt a Földön információt vesz és dolgoz fel. A hajón lévő rendszerek energiát vesznek fel és irányítják azt. Nincs feldolgozás vagy változás, kizárólag irányítás.

	D: – Antigravitációt használ a jármű?

	P: – Az antigravitáció nem teljesen, de pontos. Ez alatt azt értem, hogy az antigravitációt elérni szokták. Nincs olyan erőhatás, mely a gravitáció fordítottja lenne. A kozmikus energiákat használjuk a gravitáció legyőzésére, de ez nem a gravitáció ellentéte. 

	D: – Hallottam, hogy ezek az űrhajók valahogy taszítják a gravitációt a repüléshez.

	P: – Nem taszítják, hanem legyőzik. Gondolj a mágnesességre. Jobban érted így?

	 

	Nem értettem egyáltalán, Phil mit magyarázott. Próbáltam olyan információkat gyűjteni, amelyeket másvalaki majd megért, aki többet tud ezekről a dolgokról.

	 

	D: – Feltételezem, ezek ugyanolyan űrhajók, mint amilyeneket az emberek a Föld légkörében láttak.

	P: – Sok különböző űrhajót láttak már ezen a bolygón. Némelyik háromdimenziós, mások négydimenziósak. Nem biztos, hogy mindig ugyanazt látják. 

	D: – Az emberek nem értik hogyan képesek ilyen sebességre ezek a járművek.

	P: – A járművek energiakörökön lovagolnak. Vannak energiakörök, amelyek a galaxisok különböző részeit kötik össze, s ha valaki rááll ezekre a körökre, az energiák megfelelő irányításával rendkívül nagy sebességre tehet szert. Az űrhajók képesek a lebegésre, s napszél vagy energiafolyam alapú meghajtást használnak. A csillagok és bolygók között hatalmas energiaáramlatok találhatók a világegyetemben; nem túl bonyolult dolog a járművünket ezekre a hatalmas folyamokra igazítani és sodródni az árral, hogy úgy mondjam. Legjobban a folyami navigációra hasonlít a Földön.

	D: – A hihetetlen manőverezőképesség ezeknek a különböző áramlatoknak köszönhető?

	P: – Így van. Mágneses hullámokon szörföznek.

	D: – Képzelem, mennyi idő még, mire ez a technológia megjelenik a Földön is.

	P: – Kevesebb, mint gondolnád. Már most is dolgoznak emberek ezzel az energiával. Nincs már olyan messze időben. A jelenség alapelvét használják Japánban a vasúton. A vonatot egy mágneses mező mentén hajtják, a sínek helyén elektromágnesek vannak. A mágneseket ki-be kapcsolgatják, s így generálnak vonóerőt. A vonatra szerelt mágnesek taszítják a pályát alkotó mágneseket így a vonatot, illetve annak mágneses mezejét a célállomás felé mozgatják.

	D: – Akkor a ti hajótok is hasonló elven működik?

	P: – Igen. A hajó elejét vonzzák, a végét pedig taszítják az energiaáramlat pontjai. Ezek az áramlatok abba az irányba mozgatják a hajót, amerre a hajó polarizálódik.

	D: – Szóval ez nem mágnes, de az elv hasonló.

	P: – Így van.

	D: – Hová szoktál repülni?

	P: – Sokféle küldetés lehetséges: felderítő, kolonizációs, ellátó, segítségnyújtó és tanító. Vannak úgynevezett rendszeres, expedíciós és tanító útvonalak. Léteznek ipari útvonalak is, melyek összeköttetést biztosítanak más bolygók ipari vállalataival… Az ipari vállalat nem a megfelelő szó, inkább a „létesítmény” szót használnám. 

	D: – Az ipari útvonalakon mit szállítasz?

	P: – Késztermékeket. Nem meglepő módon léteznek kereskedelmi útvonalak. A kozmosz igen népes, erről az átlagembernek fogalma sincs. A mi anyabolygónk vidékén nagyobb a népsűrűség, mint azokon a bolygókon, amelyeket „lakottnak" nevezünk. Az világűr minden szektorára több lakott bolygó jut. 

	D: – Kíváncsi vagyok, a Föld beleesik-e valamilyen útvonalba.

	P: – Nem. Legalábbis akkoriban még nem tudtak ennek a bolygónak a létezéséről.

	D: – Túl messze vagyunk?

	P: – Egyszerűen nincs a felfedezéseink vagy a szállítási útvonalaink közvetlen közelében.

	D: – Mi sem ismerjük a bolygókat igazán. Főleg azt a bolygót, ahonnan te származol.

	P: – Így van. Mi itt a Földön nagyon messze vagyunk mindenféle bolygóközi útvonaltól és ehhez a tényhez hozzáadódik, hogy a technológia jelenlegi szintje sem teszi lehetővé a közeli útvonalakon folyó tevékenységeket észlelését.

	 

	Ajtót nyitottunk űrbéli emlékekre s azok valósággal ömleni kezdtek. Az első alkalom persze nem volt egészen olyan, mint amilyenre számítottam: az űrhajó működését Phil túlságosan technikai módon írta le ahhoz, hogy felfogjam. Reméltem, hogy kérdéseimmel sikerül valami olyasmit felfednem, amit majd egy szakember megért. Rengeteg információ, melyet más alanyokon végzett hipnózis során kaptam, azon képességemen alapult, hogy kimerítően tudtam kérdezni az adott időszakról, országról vagy eseményről, amellyel találkoztunk. Aggódtam, vajon képes leszek-e majd jól kérdezni, ugyanis helyesen megfogalmazott kérdések nélkül válaszokat nem, vagy csak részlegesen kapok.

	 


 

	4. FEJEZET:

	A KÜLÖNÖS VÁROS

	 

	Tudtam, hogy haladunk. Phil újra átélhette az életet, a legénység tagjaként, mely meglátogatta az elveszett kolónia bolygóját. Végre felszínre engedte ezeket az eltemetett emlékeket. Tudatalattija érzékelte, hogy nem történt semmi baj. Az információ gyorsabban érkezett, mint korábban. Eltűntek a gátlások, Phil alig várta, hogy mindent elmondhasson. Nem lehetett visszatartani, csak úgy ömlött belőle. 

	A következő alkalom elején, amikor a liftajtók kinyíltak és ismét feltárult a furcsa város a tornyokkal, már nem habozott felfedezni azt. Lelkesen lépett ki a liftből egy másik világba. Megragadtam ezt az alkalmat arra, hogy interjút készítsek egy földönkívülivel és megtudjam, milyen élete volt egy másik bolygón.

	 

	P: – Újra a városon kívül vagyok – kezdte Phil. – Zöld a fű, ellátok a városig. Látom a belvárost. Több előző életemben is éltem már itt. Az épületek különféle méretű és magasságú kör alakú tornyok, ilyen itt az építészet. Helyenként kapcsolódnak egymáshoz. Oldalukon változó magasságban ablakok. Mindegyik kör alakú, de nem teljesen egyformák, kis csoportokban helyezkednek el. Zömök, kerek raktárépületeket látok. (Lásd a rajzot.) A magasabb épületekben laknak. Külsejük ezüstszínű fémből készült, melyet a bolygón bányásznak. Az fém nem ezüst, de ezüstös megjelenésű. Ragyog és tükröződik a napfényben. Tisztítva könnyen megmunkálható szobahőmérsékleten is, ahogy itt mondjuk.

	D: – Van földi megfelelője?

	P: – Az alumínium az egyik összetevője, azonban vannak más ásványok is itt, amelyek nem fordulnak elő a Földön. Külsőre az alumínium áll hozzá a legközelebb. Épületek szerkezetéhez merevebb és nagyobb sűrűségű fémeket használnak, ezek az acélhoz hasonlítanak. A falak fényes anyagból készülnek.

	D: – Miért akarják, hogy fényes legyen?

	P: – Nincs különösebb oka. Ilyen az építészet. A társadalomban nagy a konformitás. A többségnek tetszik, de nem mindenkinek.

	D: – Jól hangzik, de lehet műszaki oka is. 

	P: – A megjelenéshez képest a funkcionalitás másodlagos.

	 

	Phil részletekbe menően jellemezte az épületeket. Eljött az idő többet is megtudni. Megkérdeztem, hogy van-e a bolygónak napja.

	 

	P: – Igen, van. A bolygó nagyon hasonlít a Földre, bár nem annyira dimbes-dombos. Főleg csak síkságok vannak. Kialakulási folyamata sokkal finomabb volt, mint a Földé. Két holdja van. Az égbolt zöldes árnyalatú. Ugyanúgy van víz és szél, növények és fák. Van struktúrája a társadalomnak, úgy hívják, nefer – Phil egy érthetetlen kifejezést használt. – A lakosokat embereknek nevezzük. Technikailag az emberi fajhoz tartoznak, bár itt nem hasonlítanak a földi emberre, amit földlakónak hívunk. Másszóval, fizikai természetű lények: fizikai testbe inkarnálódott fizikai lelkek ezen a fizikai bolygón. Felegyenesedve járnak és ugyanolyan vagy hasonló keringési, légzési rendszerük van.

	D: – Van karjuk, kezük és lábuk?

	P: – Igen, két lábuk, két karjuk és öt ujjuk van. Hasonlítanak a Földön élő emberekhez, de a mi mércénkkel mérve hosszúkásabb, vékonyabbak az ujjaik. A „csomagolásuk” azonban más: testük magas és karcsú, kopasz, kissé hegyes fülekkel. Bőrük csillogó, rugalmas és hajlékony, kissé kemény, világos. Sokkal nagyobb agykapacitással rendelkeznek, mint a földi emberek, ezért földi mércével nézve homlokuk és hatalmas koponyájuk eltúlzottnak tűnik. Kerek szemeik szorosan egymás mellett elhelyezkednek el. Jól látnak a sötétben.

	D: – Van pupillájuk, mint az embereknek?

	P: – Barna és gyöngyszerű, de alapvetően ugyanúgy működik.

	D: – Hogyan kommunikálnak ezek a lények? Beszélnek?

	P: – Léteznek szavak a hangsúlyozásra, de a kommunikáció nagy része telepatikus

